《润屋轩诗》
宋代·饶节

层崖如立壁，秀润初欲溜。下有癯道人，异时妙基构。

为山不为屋，岂待吉日戊。轩成玉满家，不减朱门富。

松篁既崔错，云雾亦臻凑。霜威入松骨，古滑咽泉窦。

谷风卷檐回，浩荡金石奏。骚骚乌夜啼，鼎鼎雉朝雊。

时于藤萝中，便捷一猿透。客来坐胡床，纸帐卷轻皱。

儿童敬杖屦，文史当俎豆。微薰出小鼎，长瓶上虚甃。

此乐师有馀，何为尚奔走。记我识师初，昂昂野鹤瘦。

风姿入清古，气象脱凡陋。我游山海间，未获一角兽。

如师能几何，不落馀子后。师如佳少年，气出万夫右。

平生千钧弩，要以一手彀。虽未须眉苍，典刑已可候。

汲深非短绠，善舞属长袖。愿君浚其源，故道或可复。

功成归此轩，趺坐了昏昼。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。